En 33-årig mand skal syv år i fængsel for drabsforsøg på en 39-årig kvinde i en lejlighed i Nørresundby.

Et jalousidrama endte voldsomt 16. december sidste år, hvor den 33-årige Jerri Eilif Christensen overfaldt sin kæreste ved blandt andet at sætte ild til hende i en lejlighed på Vangen i Nørresundby. Onsdag blev han dømt skyldig i drabsforsøg ved Retten i Aalborg. Straffen lød på syv års fængsel. Ved overfaldet knuste han en flaske i hovedet på den 39-årige kvinde, slog hende, stak hende i ballen, hældte karburatorvæske ud over hendes krop og satte ild til hende. Retten har ikke en opfattelse af, at overfaldet var planlagt – i stedet var det noget, han bestemte sig for, da han var i lejligheden. - Han forklarede, at det var jalousi, der lå bag. De har haft et turbulent kæresteforhold, siger Mette Bendix, der er anklager ved Nordjyllands Politi. Den 39-årige kvinde fik anden- og tredjegradsforbrændinger på 25 procent af kroppen og endte med at blive sendt til Rigshospitalet for at blive behandlet for sine brandsår. Kvinden døjer stadig med smerter efter overfaldet. Jerri Ejlif Christensen ankede dommen. - Han er klar over, at han har forvoldt hende alvorlig skade, men han er ikke tilfreds med en dom for drabsforsøg, siger forsvarer Rasmus Amandusson. Mens anklageren havde krævet syv års fængsel, gik forsvareren efter højst 3,5 års fængsel. - Det er vores helt klare opfattelse, at der ikke var tale om et drabsforsøg, så derfor er vi utilfredse med dommen, siger Rasmus Amandusson. I stedet går forsvareren nu efter en mildere dom om særlig grov vold. Den 33-årige er tidligere straffet for vold.